《贺幸诚亲王山庄应制》
清代·朱伦瀚

彩仗凌晨出，鸾旂拂曙开。过山闻鼓吹，隔水见楼台。

花里传天膳，云中度寿杯。晚凉时雨霈，归路拥风雷。

作者简介：（1680—1760）山东历城人，隶汉军正红旗，字涵斋，又字亦轩，号一三。康熙五十一年武进士，选三等侍卫。乾隆间官至正红旗汉军副都统。善指头画，得其舅高其佩法，朝鲜国王曾遣使高价乞画。兼工诗文。有《闲青堂集》。